Ruotsin ilmavoimien JAS-hävittäjiä käytettiin metsäpalon sammuttamiseen, vahvistaa puolustusvoimat.

Saabin JAS 39 Gripen -koneet pudottivat pommin puolustusvoimien käyttämälle Trängsletin ampuma-alueelle Älvdalenissa Taalainmaalla, vahvistaa Maria Tisäter Ruotsin puolustusvoimista Aftonbladetille.

Pelastuslaitos ei ole kyennyt sammuttamaan paloja ampuma-alueella, koska maastossa on suurikaliberisia räjähtämättömiä ammuksia, joiden pelätään aiheuttavan vaaraa sammuttajille.

– Palon taltuttaminen Älvdalenissa on vaikeatöistä alueella olevien räjähtämättömien ammuksien ja vaikeakulkuisen maaston vuoksi. Siksi puolustusvoimat on kokeillut hävittäjälentokoneiden suorittamaa pommitusta sammutusyrityksenä, kertoo Tisäter.

Hän vahvistaa Aftonbladetille, että JAS Gripen -koneet suorittivat pommituksen keskiviikkona. Tarkoituksena on tukahduttaa tuli pommin räjähdyksestä aiheutuvalla paineaallolla. Räjähdys myös imee happea tukahduttaen liekkejä.

Kaksi pommein aseistettua Gripen-hävittäjää lensivät maalialueelle kello 12 keskiviikkona. Pian puolenpäivän jälkeen pudotettiin 3 000 metrin korkeudesta pommi, joka osui maaliin 550 kilometrin tuntinopeudella.

Ilmavoimien everstin Anders Perssonin mukaan sammutusyritys toimi erittäin hyvin ja myös tulos oli onnistunut. Pommin räjähdys sammutti liekit 100 metrin säteeltä räjähdyspaikasta.

Tulosta luonnehdittiin erittäin hyväksi ja palot saatiin tukahdutettua. Pommin räjähdyksen jälkeen ei ollut havaittu tulipalojen lisääntyneen.

– Hävittäjäkoneiden ja pommien käyttö tulipalojen tukahduttamisessa kuulosti hyvältä idealta kun tietää, miten se toimii, kommentoi Ruotsin puolustusvoimien edustaja.

Ennen pommitusta oli tehty riskiarviointi ja riskit oli laskettu hyvin pieniksi.

Puolustusvoimat kertoo olevansa valmis jatkossa tai piankin auttamaan sammutustöissä lisäpommituksilla.

Maailmalla esimerkiksi sitkeiden öljylähdepalojen sammuttamisessa on ääritapauksissa turvauduttu räjähteisiin.